b"\n_START_ARTICLE_\nGu\xc3\xa0rdia su\xc3\xafssa\n_START_SECTION_\nHist\xc3\xb2ria\n_START_PARAGRAPH_\nFou fundada pel papa Juli II el 1505, davant la necessitat de poder comptar amb un cos militar sempre disponible per a protegir-lo. En aquell moment, l'elecci\xc3\xb3 l\xc3\xb2gica foren els mercenaris su\xc3\xafssos. La data oficial de fundaci\xc3\xb3 \xc3\xa9s el 21 de gener de 1506. Des de llavors ha variat molt en nombre i organitzaci\xc3\xb3, i fins i tot en algunes ocasions ha estat dissolta.\n_START_SECTION_\nComposici\xc3\xb3 i requisits\n_START_PARAGRAPH_\nTots els reclutes han de ser cat\xc3\xb2lics, homes solters amb ciutadania su\xc3\xafssa que han completat la seva formaci\xc3\xb3 b\xc3\xa0sica amb les Forces Armades de Su\xc3\xafssa amb certificats de bona conducta, tenir una edat entre 19 i 30 anys, i mesurar almenys 174 cm d'al\xc3\xa7ada. Actualment est\xc3\xa0 formada per cent efectius: quatre oficials, 23 sotsoficials i caporals, 70 alabarders, 2 tamboriners i un capell\xc3\xa0. El seu entrenament inclou el maneig d'armes modernes (com ara el fusell d'assalt SIG 550), per\xc3\xb2 tamb\xc3\xa9 l'espasa i l'alabarda.\n_START_SECTION_\nUniforme\n_START_PARAGRAPH_\nL'uniforme actual fou dissenyat pel comandant de la gu\xc3\xa0rdia Jules R\xc3\xa9pond (1910-1921) a partir del model que s'atribueix a Miquel \xc3\x80ngel ideat l'any 1505, i per aix\xc3\xb2 es considera un dels uniformes militars m\xc3\xa9s antics del m\xc3\xb3n. \xc3\x89s de car\xc3\xa0cter molt m\xc3\xa9s vist\xc3\xb3s, alegre i brillant que el del segle XIX: el casc est\xc3\xa0 decorat amb una ploma vermella; els guants s\xc3\xb3n blancs i la cuirassa conserva reminisc\xc3\xa8ncies medievals. El color vermell fou introdu\xc3\xaft pel Papa Lle\xc3\xb3 X, en honor a l'escut dels M\xc3\xa8dici._NEWLINE_La gu\xc3\xa0rdia su\xc3\xafssa no utilitza botes, sin\xc3\xb3 que vesteix mitges adherides a les cames i subjectades a l'al\xc3\xa7ada del genoll per una lliga daurada. En general, l'uniforme recorda l'esplendor de les antigues corts, l'alegria i el plaer de viure inherents a l'Antic R\xc3\xa8gim, aix\xc3\xad com l'honor de ser soldat, combatre i estar al servei del papa. El color vermell simbolitza tamb\xc3\xa9 la sang vessada en defensa del papat."